Spanboumoord van rol geskrap oor vermiste dossierDarius Botha (Foto: Verskaf) ’n Pa van Rustenburg in Noordwes is verlede jaar skielik dood nadat ’n kollega hom ’n hou tydens die werk se spanboufunksie toegedien het. Dit is meer as 18 maande later en die moordsaak is van die rol geskrap omdat die dossier voete gekry het. Darius Botha se geliefdes sê nou hulle weet steeds nie wat dié noodlottige dag – wat veronderstel was om ’n lekker kuier tussen kollegas te wees – fout gegaan het nie. “Ek wil ’n verhoor hê. Ek wil uit daai man se mond hoor wat my man daardie dag aan hom gedoen het dat hy besluit het my man mag nie meer lewe nie? sê Ronel Botha, Darius se vrou en ma van sy twee jong seuns. Die kollega is in Maart verlede jaar van moord aangekla nadat Darius op 26 Maart 2021 tydens die jaarlikse spanboufunksie vir werknemers van twee maatskappye betrokke by mynbou inmekaargesak het. Volgens ooggetuies het die betrokke kollega vir Darius ’n hou op sy lugpyp toegedien. Hy is later op die toneel dood verklaar. Die kollega het in daardie stadium by dieselfde maatskappy “maar nie op dieselfde skag” as Darius gewerk nie, vertel Ronel. Darius en sy kollegas het die betrokke dag by ’n skool in Rustenburg krieket gespeel voordat hulle ná die wedstryd by die skool se klubhuis saam gebraai het. Ronel onthou dat sy die dag laatmiddag nog met Darius oor die foon gepraat het. Darius het tydens die oproep gesê hy is op pad huis toe. “Hy en twee kollegas het toe al na hulle karre toe geloop om te ry. Darius het al sy goed [waaronder sy beursie en selfoon] in sy bakkie gesit en die sleutel was selfs al in die bakkie.” Darius is egter toe met ’n glas in sy hand terug na die kollegas toe wat nog gekuier het. “Ek is nie presies seker wat hy gaan maak het nie. Ek vermoed hy wou dalk net gaan groet, die glas bêre en ry. “Ek kon nie agterkom dat daar enigiets fout was nie … Darius Botha (Foto: Verskaf) “Hy was ’n uur later dood,” vertel Ronel. ’n Ooggetuie het glo vertel dat Darius met sy rug na die voormalige beskuldigde gestaan het. Volgens dié getuie het ’n ander kollega glo aan Darius gesê hy moet eerder ry, want die voormalige beskuldigde is gewelddadig. Die voormalige beskuldigde het glo kort daarna vir Darius “direk op sy gorrel geslaan” en Darius het inmekaargesak. Daar word beweer dat die man daarna op Darius se nek getrap het voordat hy van Darius weggetrek is en omstanders noodhulp op Darius begin toepas het. Paramedici is ontbied en dié het byna ’n uur lank gespook om Darius by te bring. Hy is egter eindelik dood verklaar. Ronel vertel dat sy ’n oproep ontvang het. Sy is egter nie dadelik meegedeel dat haar man oorlede is nie en daar is aan haar gesê om solank hospitaal toe te gaan. Op pad daarheen het sy egter besluit om by die skool te stop. Dit is hier waar sy eers die polisie, die ambulans en toe haar man se lewelose liggaam aangetref het. “Almal het by die klubhuis gestaan en huil. Toe weet ek daar is groot fout.” Sy onthou dat sy by die klubhuis ingehardloop het en op Darius se lewelose liggaam afgekom het. Die paramedici het in daardie stadium nog noodhulp op hom toegepas. “Hy was potblou.” ’n Paramedikus het haar kort daarna meegedeel daar is niks meer wat hulle vir haar man kan doen nie en hy is dood verklaar. “Dit is die seerste seer en wreedste wreed,” sê sy. Die voormalige beskuldigde is kort daarna in hegtenis geneem en van moord aangekla voordat hy dae later op borgtog vrygelaat is. Hy het sedertdien verskeie kere in die landdroshof en streekhof op Rustenburg verskyn. Die verdediging het in ’n stadium ’n moontlike pleitooreenkoms voorgestel, maar die ooreenkoms is egter van die hand gewys. Die saak is eindelik op 29 September vanjaar van die rol geskrap nadat die dossier voete gekry het. “Hoe kan jy so ŉ belangrike dokument laat wegraak?” wil Ronel nou by die Nasionale Vervolgingsgesag (NVG) weet. “Die regstelstel is onregverdig. Iemand se lewe is van hom weggeneem.” Henry Mamothame, woordvoerder van die NVG, het vandeesweek aan Maroela Media gesê die staatsaanklaers het ’n daadwerklike poging aangewend om die vermiste dossier op te spoor. Die pogings was egter “onsuksesvol”. “Die betrokke ondersoekbeampte is tans besig met die hersamestelling van die dossier en die verkryging van verklarings. Die dossier sal dan heroorweeg word en die saak moontlik weer op die rol geplaas word.”